Syk før ferien
Hvis du som arbeidstaker blir syk før ferien, kan du kreve ferien utsatt til senere i ferieåret. Forutsetningen er at sykdommen dokumenteres med legeerklæring og at kravet om utsatt ferie fremsettes senest siste arbeidsdag du skulle ha jobbet før ferien. Det er dessuten en forutsetning at du er 100 prosent arbeidsufør.
Syk i ferien
Også ved sykefravær i ferien kan du som arbeidstaker kreve at et tilsvarende antall dager utsettes og gis senere i ferieåret. Forutsetningen er også her at sykefraværet er dokumentert ved legeerklæring. Det er altså ikke adgang til å benytte egenmelding ved sykdom som oppstår i løpet av ferien.
Loven setter ingen absolutt frist for når du som arbeidstaker må fremsette krav om ny ferie. Ferielovens uttrykk er at krav må fremsettes ”uten ugrunnet opphold”. I forarbeidene til loven fremgår det imidlertid at kravet må fremsettes senest innen ferieårets utgang.
Sist oppdatert 21. juni 2022